Despatch meisie maak tv-debuut | News24
Despatch meisie maak tv-debuut
=Ru-ane Wentzel saam met Anthonie Bogus. Foto: VERSKAF
’n Tien-jarige meisie van Despatch het deurgedring as finalis in Anthonie Bogus se televisieprogram Solis vir Christus, wat later vanjaar op kykNET Tienerzone uitgesaai gaan word.
Wat haar prestasie uitsonderlik maak is dat Ru-ane Wentzel derde geëindig het uit die 58 finaliste wat afkomstig is van die Oos-, Wes- en Noord-Kaap.
Rensche Bogus, medevervaardiger van Tienerzone het gesê Ru-ane het positiewe kommentaar by bekende beoordelaars geniet soos onder andere Louis Loock van die groep Romanz, wat nou sy solo sangloopbaan voortsit.
Ru-ane gaan onderskeidelik op 3 en 4 Julie haar debuut CD en musiekvideo laat opneem in Pretoria. Dit is deel van haar wenpryse wat sy ontvang het.
Ru-ane is ’n graad 3 leerder aan Laerskool Frans Conradie en neem sedert sy ses-jaar oud was sangklasse by Iloreez Meyer Sangakademie op Despatch.
Sy het in 2012 die BayFM sangkompetisie in haar ouderdomsgroep gewen en neem elke tweede jaar aan die Despatch Kunsfees deel waar sy nog elke jaar goue-toekennings ontvang het.
Ru-ane het onlangs opgetree as gaskunstenaar by die NG Eendrag-gemeente op Despatch. Buiten haar liefde vir musiek en sing geniet sy ook perdry en is ook betrokke by liefdadigheidswerk vir die Uitenhage dierebeskermings-vereniging